C 448/1

Eiropas politisko partiju un Eiropas politisko fondu iestādes lēmums

(2020. gada 26. novembris)

nereģistrēt bezpeļņas asociāciju “Alianse mieram un brīvībai” (Alliance for Peace and Freedom ASBL)

(Autentisks ir tikai teksts angļu valodā)

(2020/C 448/01)

EIROPAS POLITISKO PARTIJU UN EIROPAS POLITISKO FONDU IESTĀDE,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2014. gada 22. oktobra Regulu (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu (1), jo īpaši tās 9. pantu,

ņemot vērā iesniegumus, kas saņemti no bezpelņas asociācijas “Alianse mieram un brīvībai” (Alliance for Peace and Freedom ASBL),

tā kā:

(1) Eiropas politisko partiju un Eiropas politisko fondu iestāde (“Iestāde”) 2020. gada 12. un 26. augustā saņēma iesniegumus no bezpeļņas asociācijas “Alianse mieram un brīvībai” (APF) nolūkā reģistrēt to kā Eiropas politisko partiju.

(2) Minētie iesniegumi šķietami balstījās uz APF iepriekšējo reģistrāciju kā Eiropas politisko partiju saskaņā ar Eiropas Parlamenta un Padomes Regulu (ES, Euratom) Nr. 1141/2014 (2).

(3) 2020. gada 27. augustā Iestāde atgādināja, ka APF ir izslēgta no reģistra ar 2018. gada 13. septembra lēmumu (3) un tādēļ tai ir jāiesniedz reģistrācijas pieteikums saskaņā ar Regulu (ES, Euratom) Nr. 1141/2014, lai iegūtu jaunu reģistrāciju.

(4) 2020. gada 4. septembrīAPF iesniedza dokumentu kopumu, kas izskatījās kā tie paši dokumenti, kuri jau bija iesniegti 12. un 26. augustā.

(5) 2020. gada 8. septembrī Iestāde saņēma dalības veidlapu no Nationaldemokratische Partei Deutschlands (Vācija).

(6) 2020. gada 10. septembrī Iestāde atkārtoti aicināja APF iesniegt pieteikumu, lai tā tiktu reģistrēta kā Eiropas politiskā partija.

(7) 2020. gada 18. septembrīAPF iesniedza vēl vienu iesniegumu (kopā ar iepriekšējiem iesniegumiem turpmāk “pieteikums”), kurā citā starpā bija dalības veidlapas no Falange Española de las JONS (Spānija) un E.LA.SYN. (Grieķija).

(8) 2020. gada 19. oktobrī Iestāde informēja APF par to, ka pieteikums ir nepilnīgs, un turklāt norādīja, ka trīs dalības veidlapas tikai no trijām dalībvalstīm jebkurā gadījumā noteikti nav pietiekami, lai iegūtu reģistrāciju.

(9) 2020. gada 26. oktobrī Iestāde pieņēma APF adresētu sākotnējo novērtējumu, kurā tā izklāstīja savu sākotnējo viedokli, ka pieteikums neatbilst vismaz vienam no Regulas (ES, Euratom) Nr. 1141/2014 3. panta 1. punktā paredzētajiem nosacījumiem.

(10) Konkrētāk, APF nebija pierādījusi, ka tā atbilst Regulas (ES, Euratom) Nr. 1141/2014 3. panta 1. punkta b) apakšpunktā paredzētajam nosacījumam (“minimālās pārstāvības prasības”).

(11) Saskaņā ar minēto noteikumu, lai pieteikuma iesniedzēju varētu reģistrēt kā Eiropas politisko partiju, tam ir jāpierāda, ka tā dalībpartijas vismaz ceturtdaļā dalībvalstu pārstāv Eiropas Parlamenta, valstu parlamentu, reģionālo parlamentu vai reģionālo asambleju deputāti vai ka tā pati vai tās dalībpartijas pēdējās Eiropas Parlamenta vēlēšanās vismaz ceturtdaļā dalībvalstu ir saņēmušas vismaz trīs procentus no nodotajām balsīm katrā no attiecīgajām dalībvalstīm.

(12) Attiecībā uz dalībpartiju pārstāvību ar APF pieteikumu iesniegtā dokumentācija, kuru varētu izskatīt, attiecās tikai uz trijām dalībvalstīm: i) Vāciju, ii) Grieķiju un iii) Spāniju, un šāds pārstāvības līmenis nav pietiekams, lai izpildītu minimālās pārstāvības prasības, kas paredz pārstāvību vismaz septiņās dalībvalstīs.

(13) Turklāt APF nav iesniegusi dokumentāciju, kas apliecinātu, ka tā pati vai tās dalībpartijas pēdējās Eiropas Parlamenta vēlēšanās vismaz septiņās dalībvalstīs ir saņēmušas vismaz trīs procentus no nodotajām balsīm katrā no attiecīgajām dalībvalstīm, un jebkurā gadījumā pēc analoģijas tiktu piemēroti tie paši apsvērumi, kas izklāstīti 12. apsvērumā

(14) Izmantojot sākotnējo novērtējumu, Iestāde aicināja APF līdz 2020. gada 10. novembrim iesniegt jebkādus rakstiskus apsvērumus, ja tā vēlas, un arī vēlreiz norādīja, ka pieteikums jebkurā gadījumā ir nepilnīgs.

(15) APF nesniedza nekādus apsvērumus vai komentārus, lai atbildētu uz sākotnējo novērtējumu.

(16) Ņemot to vērā, Iestādei nav nepieciešams izvērtēt, cik atbilstīga ir pārējā pieteikuma daļa,

IR PIEŅĒMUSI ŠO LĒMUMU.

1. pants Bezpeļņas asociācijas “Alianse mieram un brīvībai” (Alliance for Peace and Freedom ASBL) iesniegtais pieteikums reģistrēt to kā Eiropas politisko partiju ir noraidīts.

2. pants Šis lēmums stājas spēkā tā paziņošanas dienā.

3. pants Šis lēmums ir adresēts Alliance for Peace and Freedom ASBL Rue Abbé Cuypers 3 1040 Bruxelles/Brussel BELGIQUE/BELGIË

Briselē, 2020. gada 26. novembrī Eiropas politisko partiju un Eiropas politisko fondu iestādes vārdā – direktors M. ADAM

(1) OV L 317, 4.11.2014., 1. lpp.

(2) Iestādes 2018. gada 9. februāra lēmums reģistrēt partiju “Alianse mieram un brīvībai” (OV C 193, 6.6.2018., 9. lpp.).

(3) Iestādes 2018. gada 13. septembra lēmums svītrot partiju “Alianse mieram un brīvībai” no reģistra (OV C 417, 16.11.2018., 11. lpp.).